News Update: “เงินเฟ้อสูงเกินไปแล้ว” ‘พาวเวลล์’ ย้ำ ถึงเวลาจัดการขั้นเด็ดขาด Fed เปิดทางขึ้นดอกเบี้ยครั้งละ 50 bps ถ้าจำเป็น - FINNOMENA
เจอโรม พาวเวลล์ ประธาน Fed ย้ำว่าจะจัดการเงินเฟ้ออย่างเด็ดขาด เพราะอาจเป็นอันตรายต่อการฟื้นตัวของเศรษฐกิจ
22 มี.ค. 2565

เจอโรม พาวเวลล์ ประธาน Fed ย้ำว่าจะจัดการเงินเฟ้ออย่างเด็ดขาด เพราะอาจเป็นอันตรายต่อการฟื้นตัวของเศรษฐกิจ
“ตลาดแรงงานแข็งแกร่งมาก ขณะที่เงินเฟ้อก็สูงมากเกินไปเช่นกัน” เจอโรม พาวเวลล์ กล่าวในงานประชุมของ National Association for Business Economics เมื่อวานนี้ (21 มี.ค.)
เจอโรม พาวเวลล์ให้คำมั่นว่าจะทำทุกอย่างที่จำเป็นเพื่อทำให้เศรษฐกิจสหรัฐฯ มีเสถียรภาพ และอาจเคลื่อนไหวในเชิงรุกมากขึ้นหาก Fed พิจารณาแล้วว่าเหมาะสม อย่างการปรับขึ้นดอกเบี้ยมากกว่า 25 bps ในการประชุมครั้งถัดๆ ไป
ก่อนหน้านี้ เจ้าหน้าที่ Fed ระบุว่า มีแนวโน้มที่จะขึ้นดอกเบี้ย 25 bps ในการประชุมอีก 6 ครั้งที่เหลือ แต่หลังจากคำกล่าวของประธาน Fed ตลาดกำลังคาดว่ามีโอกาสถึง 50% ที่ Fed จะขึ้นดอกเบี้ย 50 bps ในการประชุมเดือน พ.ค.
ส่งผลให้เมื่อคืนนี้ (21 มี.ค.) ตลาดหุ้นสหรัฐฯ ปรับตัวลงมา ดัชนี Dow Jones ลดลง 0.58% โดยระหว่างวันร่วงหนักกว่า 400 จุด ด้านดัชนี S&P 500 และดัชนี Nasdaq ลดลงมา 0.4% ขณะที่อัตราผลตอบแทนพันธบัตรรัฐบาลสหรัฐฯ พุ่งสวนทาง
นโยบายการเงินเข้มงวดอย่างกะทันหันมาพร้อมกับดัชนีราคาผู้บริโภคที่เพิ่มขึ้น 7.9% ในรอบ 12 เดือน แม้ Fed จะคาดการณ์ตัวเลขเงินเฟ้อในปีนี้ที่ 5.2% ก็ยังสูงกว่าเป้าหมายของ Fed ที่ 2% มากอยู่ดี
เจอโรม พาวเวลล์ อธิบายเหมือนก่อนหน้านี้ว่า แรงกดดันส่วนใหญ่มาจากปัจจัยเฉพาะของโควิด อย่างความต้องการสินค้าที่มากเกินกว่าที่ผู้ผลิตจะตอบสนองได้ โดยเขายอมรับว่าเจ้าหน้าที่ Fed และนักเศรษฐศาสตร์หลายคน “ประเมินผลจากแรงกดดันเหล่านั้นต่ำเกินไป”
โดยประธาน Fed ยังคงเชื่อมั่นว่าเงินเฟ้อจะกลับสู่เป้าหมายของ Fed แต่ตอนนี้ถึงเวลาแล้วที่นโยบายการเงินผ่อนคลายในยุคโควิดจะต้องยุติลง
นอกจากนี้ประธาน Fed ยังได้กล่าวถึงการรุกรานยูเครนของรัสเซียว่าเป็นการเพิ่มแรงกดดันต่อปัญหาห่วงโซ่อุปทานและเงินเฟ้อ ตามปกติแล้ว Fed มักจะพิจารณาเหตุการณ์ประเภทดังกล่าวและไม่เปลี่ยนแปลงนโยบาย แต่ด้วยผลลัพธ์ที่ไม่ชัดเจน เขากล่าวว่า Fed จำเป็นต้องจับตาดูสถานการณ์อย่างระมัดระวัง
อีกประเด็นที่ตลาดจับตาคือการลดขนาดสินทรัพย์เกือบ 9 ล้านล้านดอลลาร์ในงบดุล ซึ่งเจอโรม พาวเวลล์มองว่า Fed สามารถเริ่มต้นกระบวนการดังกล่าวได้ทันทีในเดือน พ.ค. แต่เรื่องนี้ยังไม่มีการตัดสินใจที่ชัดเจน
อ้างอิง: https://www.cnbc.com/2022/03/21/powell-says-inflation-is-much-too-high-and-the-fed-will-take-necessary-steps-to-address.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
FED
Jerome Powell
News Update
ดอกเบี้ย
เจอโรม พาวเวลล์
เฟดขึ้นดอกเบี้ย
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA